b'\n_START_ARTICLE_\n\xc5\xbdupnija Kr\xc5\xa1ko\n_START_SECTION_\nZgodovina\n_START_PARAGRAPH_\nV srednjem veku je trg Kr\xc5\xa1ko spadal pod \xc5\xbdupnijo Leskovec pri Kr\xc5\xa1kem, ta pa je do 13. stoletja spadala pod \xc5\xbdupnijo Bela Cerkev. Na kr\xc5\xa1kem gradu, ki je bil od leta 1373 v lasti Celjskih grofov, je bila kapela sv. Nikolaja. Tu sta grofa Herman I. in Viljem ustanovila kaplanijo, ki je bila cerkvenopravno izvzeta iz leskov\xc5\xa1ke \xc5\xbeupnije. Ustanovna pogodba, ki jo je podpisal tudi leskov\xc5\xa1ki \xc5\xbeupnik Gregor, je dolo\xc4\x8dala dve mesti \xe2\x80\x93 za kaplana in duhovnega pomo\xc4\x8dnika ter njima dodeljena posestva v u\xc5\xbeitek. Po pogodbi se \xc5\xbeupnik v ni\xc4\x8demer ni smel vtikati v njuno delo, hkrati pa sta ona dva smela opravljati pastoralo samo za grajske ljudi, ne pa tudi za tr\xc5\xbeane. Ti so sicer smeli hoditi k ma\xc5\xa1i na grad. Pogodba je \xc5\xa1e dolo\xc4\x8dala, da se ma\xc5\xa1a na gradu ni smela obhajati ob isti uri kot v \xc5\xbeupnijski cerkvi v Leskovcu._NEWLINE_Zaradi pomembnosti Kr\xc5\xa1kega kot trga se \xc5\xbee leta 1370 leskov\xc5\xa1ka \xc5\xbeupnija omenja tudi kot kr\xc5\xa1ka. Ta oznaka se od leta 1477, ko je Kr\xc5\xa1ko dobilo mestne pravice, pojavlja \xc5\xa1e ve\xc4\x8dkrat. V \xc4\x8dasu tur\xc5\xa1kih nevarnosti so leskov\xc5\xa1ki \xc5\xbeupniki pogosto iskali zavetje znotraj mestnega obzidja (zgrajeno leta 1480). V tem \xc4\x8dasu so mesto pastoralno oskrbovali leskov\xc5\xa1ki kaplani. Leta 1440 so Rajhenbur\xc5\xa1ki gospodje na mestu nekdanje sedlarske delavnice zgradili \xc5\xa1pital s cerkvijo sv. Duha. Leta 1573 je mestna Cerkev sv. Janeza Evangelista zaradi kme\xc4\x8dkega upora do tal pogorela. Tako je bila leta 1582 zgrajena nova._NEWLINE_Leta 1640 so v Kr\xc5\xa1ko na pro\xc5\xa1njo me\xc5\xa1\xc4\x8danov pri\xc5\xa1li kapucini v pomo\xc4\x8d kr\xc5\xa1kim \xc5\xbeupnikom, ki so bili pogosto odsotni \xe2\x80\x93 leta 1638 se na primer omenja Andrej Bianchini kot za\xc4\x8dasni kr\xc5\xa1ki \xc5\xbeupnik. Zavezali so se, da bodo ma\xc5\xa1evali tudi v cerkvi sv. Janeza. Samostan so dogradili v \xc5\xa1tirih letih in 11. septembra 1644 je njihovo cerkev kot namestnik oglejskega patriarha posvetil pi\xc4\x8denski \xc5\xa1kof Antonio Marenzi, ki je bil leta 1633 leskov\xc5\xa1ki \xc5\xbeupnik. Zaradi razsajanja kuge so leta 1647 na vzpetini nad mestom zgradili Cerkev sv. Rozalije in ustanovili posebno bratov\xc5\xa1\xc4\x8dino ter dvakrat na leto hodili v procesiji k cerkvi. Okrog leta 1683 se je zgodil po\xc5\xbear na podru\xc5\xbeni\xc4\x8dni Cerkvi sv. Jo\xc5\xbeefa na Tr\xc5\xa1ki Gori, ki se je pono\xc4\x8di raz\xc5\xa1iril iz bli\xc5\xbenje hi\xc5\xa1e. Cerkev je takrat pogorela do tal, grofica Katarina Elizabeta Auersperg pa je nato leta 1702 dala zgraditi novo._NEWLINE_Med 17. in 19. stoletjem je Kr\xc5\xa1ko ve\xc4\x8dkrat prevzelo neformalno vlogo sede\xc5\xbea \xc5\xbeupnije, saj so se nekateri od leskov\xc5\xa1kih \xc5\xbeupnikov odlo\xc4\x8dil stanovati v mestu. Kapucinska kronika bele\xc5\xbei, da je bil Matija Bu\xc4\x8dela (\xc5\xbeupnik v letih 1657\xe2\x80\x931669) prvi, ki je svoje bivali\xc5\xa1\xc4\x8de prenesel iz Leskovca v Kr\xc5\xa1ko in prevzel naslov mestnega \xc5\xbeupnika. V Kr\xc5\xa1kem je \xc5\xbeupnikoval tudi Anton Gotthard (\xc5\xbeupnik v letu 1728). Leta 1768 je Kr\xc5\xa1ko postalo vikariat (kot podenota leskov\xc5\xa1ke \xc5\xbeupnije) in s tem dobilo rednega in stalnega vikarja. Od kasnej\xc5\xa1ih \xc5\xbeupnikov je v Kr\xc5\xa1kem stanoval med drugim \xc5\xa1e Ignacij Hohenwart (\xc5\xbeupnik v letih 1795\xe2\x80\x931832)._NEWLINE_Leta 1777 je grof Rihard Auersperg iz \xc5\xa0rajbarskega turna dal v baro\xc4\x8dnem slogu prezidati \xc5\xa1pitalsko cerkev sv. Duha. 9. julija tega leta jo je posvetil gori\xc5\xa1ki nad\xc5\xa1kof Rudolf Jo\xc5\xbeef Edling. V \xc4\x8dasu Jo\xc5\xbeefinskih reform, ko so se spreminjale meje \xc5\xa1kofij in \xc5\xbeupnij, je tudi Leskov\xc5\xa1ka \xc5\xbeupnija pre\xc5\xa1la izpod jurisdikcije gori\xc5\xa1kega nad\xc5\xa1kofa pod jurisdikcijo ljubljanskega nad\xc5\xa1kofa. Tako je nad\xc5\xa1kof Mihael baron Brigido 26. julija 1788 prejel v upravo cerkev sv. Janeza Evangelista v Kr\xc5\xa1kem skupaj s kapucinskim samostanom, kjer je trenutno vikar Venceslav iz Poljan. Kr\xc4\x8dani so se takrat zavzeli, da bi bil njihov vikariat povzdignjen v samostojno \xc5\xbeupnijo. \xc4\x8ceprav je njihov predlog \xc5\xa1kofija podprla, ga je vlada na Dunaju zavrnila. V 19. stoletju so \xc5\xa1e nekajkrat poskusili s pro\xc5\xa1njami, ki jih je vlada vselej zavrnila z utemeljitvijo, da ni dovolj sredstev za vzdr\xc5\xbeevanje. Zadnjo pro\xc5\xa1njo so podali leta 1888 in \xc4\x8deprav je vlada \xc5\xa1e najprej imela do tega vpra\xc5\xa1anja odklonilno stali\xc5\xa1\xc4\x8de, je vsled finan\xc4\x8dne podpore Josipine Ho\xc4\x8devar privolila, da za mnenje vpra\xc5\xa1ajo prebivalce vikariata. Ve\xc4\x8dina je glasovala za, nakar so se za\xc4\x8dela dalj\xc5\xa1a pogajanja med vlado in \xc5\xa1kofijo. Naposled je bila 20. septembra 1894 \xc5\xbeupnija vendarle ustanovljena. \xc5\xbde omenjena Josipina je tri leta pred tem, leta 1891, dala zgraditi tudi novo pokopali\xc5\xa1ko Cerkev sv. Kri\xc5\xbea. To so postavili na mesto srednjeve\xc5\xa1ke Cerkve sv. Florijana, ki so jo zaradi dotrajanosti in pogrezanja v zemljo poru\xc5\xa1ili._NEWLINE_Do 7. aprila 2006, ko je bila ustanovljena \xc5\xa0kofija Novo mesto, je bila \xc5\xbeupnija del Nad\xc5\xa1kofije Ljubljana.'